MRT แจ้งเปิดบริการวันสิ้นปี 31 ธ.ค.ถึงเที่ยงคืน พร้อมคุมเข้มมาตรการป้องกัน “โควิด”
MRT แจ้งเปิดบริการวันสิ้นปี 31 ธ.ค.ถึงเที่ยงคืน พร้อมคุมเข้มมาตรการป้องกัน “โควิด”
30 ธ.ค. 2563

บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM และการรถไฟฟ้าขนส่งมวลชนแห่งประเทศไทย (รฟม.) แจ้งว่า ตามที่มีสถานการณ์การแพร่ระบาดของเชื้อไวรัสโคโรนา 2019 (COVID-19) ระลอกใหม่ในหลายพื้นที่ ส่งผลให้ทั้งภาครัฐ และเอกชนงดการจัดกิจกรรมส่งท้ายปีเก่าต้อนรับปีใหม่ในคืนวันที่ 31 ธันวาคม 2563 เพื่อป้องกันการแพร่ระบาดของเชื้อไวรัส COVID-19 นั้น เพื่อให้การบริการรถไฟฟ้า MRT สอดคล้องกับมาตรการดังกล่าว รถไฟฟ้า MRT สายเฉลิมรัชมงคล (สายสีน้ำเงิน) และรถไฟฟ้า MRT สายฉลองรัชธรรม (สายสีม่วง) จะเปิดและปิดให้บริการตามเวลาปกติ (ไม่ขยายเวลาปิดให้บริการ) โดยรถไฟฟ้า MRT สายสีน้ำเงินให้บริการเวลา 06.00  24.00 น. และสายสีม่วงให้บริการเวลา 05.30-24.00 น.
พร้อมกันนี้ รฟม.และ BEM ยังได้เตรียมความพร้อมอำนวยความสะดวกและคุมเข้มมาตรการป้องกัน COVID-19 ให้แก่ประชาชนผู้ใช้บริการในช่วงวันหยุดยาว โดยจัดเจ้าหน้าที่รักษาความปลอดภัย เจ้าหน้าที่ประจำสถานี เจ้าหน้าที่หน่วยซ่อมบำรุงพร้อมอำนวยความสะดวกทั้งกรณีปกติและเหตุฉุกเฉิน เตรียมพร้อมขบวนรถเสริมกรณีผู้ใช้บริการหนาแน่น เพิ่มความถี่การตรวจตรารักษาความปลอดภัย และติดตามเฝ้าระวังผ่านกล้องวงจรปิด ทั้งในสถานีและรถไฟฟ้า คุมเข้มมาตรการป้องกัน COVID-19 โดยการเพิ่มความถี่การทำความสะอาดในทุกพื้นที่ทั้งภายในสถานีและในขบวนรถไฟฟ้าตลอดเวลาให้บริการ
โดยผู้โดยสารสามารถตรวจสอบเวลารถไฟฟ้าขบวนแรกและขบวนสุดท้ายได้ที่ทุกสถานี หรือ MRT Application พร้อมทั้งขยายเวลาให้บริการของศูนย์บริการข้อมูลในคืนวันที่ 31 ธันวาคม ถึงเวลา 24.00 น. พร้อมให้ข้อมูลอำนวยความสะดวกในการเดินทางให้กับประชาชน
ทั้งนี้ ขอความร่วมมือผู้โดยสารทุกท่านปฏิบัติตามมาตรการป้องกัน COVID-19 อย่างเคร่งครัด โดยผู้ใช้บริการต้องสวมหน้ากากผ้าหรือหน้ากากอนามัยก่อนเข้าระบบและตลอดการเดินทาง 100 เปอร์เซ็นต์ ตรวจคัดกรองอุณหภูมิผู้โดยสารที่มีอุณหภูมิตั้งแต่ 37.5 องศาขึ้นไปไม่อนุญาตให้เข้าระบบรถไฟฟ้า จัดเตรียมแอลกอฮอล์เจลล้างมือให้บริการผู้โดยสารอย่างสะดวกทั่วถึงทุกสถานีกว่า 800 จุด ขอความร่วมมืองดการพูดคุยภายในขบวนรถไฟฟ้า และสแกนคิวอาร์โค้ด “ไทยชนะ” เช็คอินเมื่อเข้าสู่ขบวนรถไฟฟ้าและเช็คเอ้าท์ก่อนลงจากรถไฟฟ้าขบวนนั้นๆ